tartuNLP/wikipedia-smugri-20251201 huggingface dataset:
Mehrnigori Rustam

Mehrnigor Rustam või Mehrnigori Rustam (tadžiki keeles: "Меҳрнигори Рустам", pärsia keeles:مهرنگار رستم) on tadžiki pop laulja. 
Noorpõlv.
Mehrnigor Rustam sündis 14. oktoobril 1994 Hovalingi rajoonis. Mehrnigor alustas laulmist 5-aastaselt ja on tänini osalenud paljudel lauluvõistlustel. 
Ta lõpetas Dušanbe rahvusvahelise kooli 2011. aastal. Ta oli Tadžikistani Talabhudža Sattorovi nimelise Riikliku Konservatooriumi akadeemilise teaduskonna õpilane ja omandas kõrghariduse, olles samal ajal ka Televisiooni ja Raadio Komitee all tegutseva rahvaansambli "Orijo" liige. 
Tema vend Safarmuhammad Rustam on samuti laulja.
Karjäär.
2001. aastal osales ta "Guntšahoi Umed"'i ja 2003. aastal "Oftobak"'i võistlusel, võites esikoha. Hiljem võitis ta Türgis toimunud rahvusvahelisel võistlusel "Yedinci türkçe olimpiyatları" nii kuld-, kui ka hõbemedalid. 2006. aastal võitis ta SRÜ riikide noorte vahel toimunud Delfi mängude võistlusel kaks kuldmedalit - rahvalaulude ja poplaulude kategoorias.
Dušanbes toimus 12 nominatsioonis ja esmakordselt rahvusvahelisel tasandil toimunud võistlus "Jilo-2014". Selle võistluse ühes voorus valiti Mehrnigor Rustam parimaks naislauljaks ja Nobovar Tšanorov parimaks meeslauljaks.
Mehrnigor Rustam võitis "Tamoshow Music Awards — 2017" auhinnagaalal auhinna oma lauluga "Taronaboron". Teisteks kanditaatideks olid lauljad Nigina Amonqulova, Shabnam Surajo, Farzonai Huršed, Džonibeki Murod, Damirbek Olimov. Võistluse aluseks oli YouTube'i vaatamiste ja meeldimiste arv. Selle maineka Tadžikistani muusikaauhinna nimel võistles 45 kandidaati 9 erinevas kategoorias.
Ļavāni

Ļavāni on küla ("mazciems") Lätis Cēsise piirkonnas Ineši vallas.
Küla asub valla idaosas. Seal asuv Ļavēni keskaegne kalmistu on regionaalse kaitse all.
Bloodfeather

Bloodfeather on Tartus tegutsev Eesti metal-ansambel. 
2025. aasta oktoobris ilmub nende debüüt-EP, millel on ka juba välja antud singlid "Neon Nightmare", "Stray" ning "Closer Enemy".
Yriel

Yriel on Võrumaalt pärit Eesti proge-"metal"'i ansambel, mis viljeleb moodsat meloodilist progeroki sugemetega raskemuusikat. Bändi asutaja ja kitarrist on Ivo Laanelind.
2020. aastal avaldas bänd oma esimese kuueloolise EP "In Retrospect", millel tegid kaasa ka laulja Kris Kirs ning trummar Tanel Palmroos. EP miksis ja masterdas Risto Virkhausen, kujundas Fengarm.
Laulu "Scattered" muusikavideos tehakse austusavaldus maletaja Paul Keresele.
Sadu (ansambel)

SADU on Eesti ansambel, kes seob muusikalisi elemente folgist, popist ja maailmamuusikast.
2025. aasta septembris ilmus ansambli SADU debüütalbum "Probleemid paradiisis".
Fort Sumteri lahing

Fort Sumteri lahing (inglise keeles "Battle of Fort Sumter"; tuntud ka kui rünnak Fort Sumterile või Fort Sumteri langemine) oli 12.–13. aprillil 1861 Charlestonis, Lõuna-Carolinas toimunud Fort Sumteri pommitamine Konföderatsiooni vägede poolt. Lahing lõppes maaväe garnisoni alistumisega ning tähistas Ameerika Ühendriikide kodusõja algust.
Pärast Lõuna-Carolina iseseisvumist 20. detsembril 1860 nõudsid osariigi võimud, et USA maavägi lahkuks Charleston Harbori juures asuvatest sõjaväerajatistest. 26. detsembril liikus major Robert Anderson oma väikese üksusega salaja Fort Moultrie'st tugevalt kindlustatud Fort Sumterisse, mis asus saarel ja kontrollis sissepääsu Charleston Harborisse.
USA president James Buchanan üritas Andersonile relvastamata kaubalaeva Star of the Westiga abi saata, kuid see katse nurjus 9. jaanuaril 1861, kui rannikult avati laeva pihta tuli. Laev sai kolm tabamust, kuid need ei tekitanud need tõsist kahju, ent takistasid varude jõudmist Fort Sumterisse. 1861. aasta alguskuudel hakkas olukord Fort Sumteri ümber üha enam meenutama piiramist. Märtsis määrati vastloodud Konföderatsiooni armee esimene kindral, brigaadikindral Pierre Toutant-Beauregard, Charlestonis paiknevate vägede ülemaks. Beauregard asus aktiivselt tugevdama Fort Sumteri ümber asuvaid suurtükipatareisid, mis olid suunatud Fort Sumterile. Kindluses oli olukord järjest raskem, sest nappis nii mehi, toitu kui ka varustust.
4. märtsil 1861 ametisse astunud president Abraham Lincoln teatas Lõuna-Carolina kuberner Francis Wilkinson Pickensile, et plaanib Fort Sumterisse varustust saata, kuid Konföderatsioon esitas seepeale nõudmise Fort Sumter evakueerida, millest Anderson keeldus. 12. aprillil kell 4.30 hommikul avasid Konföderatsiooni suurtükid kindluse pihta tule. Kindlust kaitsvad maaväelased avasid vastutule, kuid see oli kehvemini relvastatud ning pärast 34 tundi kestnud lahingut nõustus major Anderson kindluse evakueerima. Lahingus ei hukkunud kummalgi poolel keegi, kuid alistumistseremoonial hukkus kahuriplahvatuses kaks USA maaväelast.
Pärast Fort Sumteri lahingut kasvas nii Põhjas kui ka Lõunas toetus edasiseks sõjategevuseks. President Lincoln kuulutas mässu mahasurumiseks välja 75 000 vabatahtliku teenistusse kutsumise, mille peale teatasid veel neli lõunaosariiki lahkulöömisest ning liitumisest Konföderatsiooniga. Lahingut peetakse üldiselt Ameerika kodusõja esimeseks lahinguks.
Frankotempel

Frankotempel (saksa keeles "Franco-Stempel", inglise keeles "franking stamp") on postinduses kasutatav tempel või märge, mis kinnitab, et postisaadetise eest on tasu juba makstud ja adressaadil ei ole enam kohustust postimaksu tasuda.
19. sajandil ja 20. sajandi alguses kasutati frankotempliga märke (sageli punast värvi), millega postkontor või saatja masin märgistas kirja või paki – see näitas, et postimaks on tasutud kas sularahas, frankeerimismasina abil või postiettevõtte konto kaudu. Frankotemplid on mõnes mõttes postmarkide alternatiiv, sest nende olemasolu välistas vajaduse marke kleepsutada. Eestis olid frankotemplid kasutusel nii Eesti Vabariigi ajal kui ka hiljem Nõukogude perioodil, eriti asutustes, kus saadeti palju ametlikku posti.
Mariano Matamoros

Mariano Matamoros y Guridi (14. august 1770 – 3. veebruar 1814) oli Mehhiko preester ja sõjaväelane, kes osales Mehhiko iseseisvussõjas, võideldes Mehhiko iseseisvuse nimel.
Matamoros võitles iseseisvussõjas esialgu José María Morelose alluvuses, kes märkas tema andekust väejuhina ning edutas ta kindralleitnandiks, mis tegi temast Morelose asetäitja. 1814. aastal langes Matamoros pärast Valladolidi lahingut Hispaania vägede kätte vangi. Morelos proovis Matamorost vabastada, pakkudes tema eest 200 hispaanlasest sõjavangi, kuid koloniaalvõimud keeldusid. Matamoros mõisteti riigireetmise eest surma ning ta hukati Valladolidis (tänapäeva Morelia).
Matamoros on tänapäeval Mehhiko rahvuskangelane ning tema säilmed on México linnas maetud Iseseisvuse Ingli jalamile. Matamorose järgi on Mehhikos nimetatud mitu linna.
Emma Louise

Emma Louise Lobb (sündinud 16. juulil 1991) on Austraalia laulja-laulukirjutaja. Ta sai tuntuks oma 2011. aastal välja antud debüütsingliga "Jungle". Tema kaks stuudioalbumit, "vs Head vs Heart" (2013) ja "Supercry" (2016), on jõudnud ARIA albumite edetabeli 15 parema hulka. 2013. aasta ARIA muusikaauhindade jagamisel oli ta nomineeritud parima naisartisti kategoorias.
Morten Løkkegaard

Morten Løkkegaard (sündinud 20. detsembril 1964 Helsingøris) on Taani ajakirjanik, kommunikatsioonikonsultant, endine telesaatejuht, poliitik ja praegune Euroopa Parlamendi liige.
Ta sündis aastal 1964 Helsingøris. Ta lõpetas aastal 1988 Taani Ajakirjanduskooli. Seejärel töötas ta aasta Jyllands-Postenis. Aastatel 1990–2005 töötas ta Taani Raadios, algul poliitikareporterina, kus ta kajastas muuhulgas tamili põgenike teemat. Aastal 1993 oli ta raamatu "Magtens mænd: En book om Tamil-sagen" ("Võimumehed: raamat tamili juhtumist") kaasautor. Aastal 1995 pälvis ta maineka Saksa Marshalli stipendiumi ja viibis Ameerika Ühendriikides. Aastatel 1996–2005 oli ta TV Aviseni stuudiosaatejuht, saate "Søndagsmagasinet" (pühapäevaajakiri) toimetaja ja saatejuht ning juhtis ka poliitilisi saateid, uusaastaüritusi ja meelelahutusprogramme.
Aastast 2005 sai ta iseseisvaks ettevõttega "Løkkegaard Kommunikation", mis oli esimene aasta Jøp, Ove &amp; Myrthu siduspartnerina. Løkkegaard Kommunikation on sellest ajast peale olnud Løkkegaardi alaline baas koos tema poliitilise tegevusega. Aastast 2015 on Løkkegaard Kommunikation sõlminud püsiva koostöö strateegiakonsultandi Claus Bindslevi ja tema ettevõttega Bindslev A/S. Koostöö hõlmab ka DR-i vana kolleegi Søren Kasteri PR-agentuuri Kastersi, samuti EL-i asjatundjat ja Taani Tööstuse Konföderatsiooni EL-i esinduse endist juhti Sinne Conanit ja tema EL-i konsultatsioonifirmat Konsentio – kõik on kogunenud konsultatsioonifirmasse Nørrebros vanas Mejeri Enighedenis.
Ta valiti 2009. aasta Euroopa Parlamendi valimistel Venstre kolmest valitud kandidaadist teisena, kuid teda ei valitud tagasi 2014. aasta Euroopa Parlamendi valimistel, kus 44 010 isiklikku häält olid piisavad vaid esimese varuliikme saamiseks. Kui partei liige Ulla Tørnæs aga astus 29. veebruaril 2016 parlamendist tagasi seoses ametisse nimetamisega Taani ministriks (sai Taani Arengukoostöö ministriks), naasis ta Euroopa Parlamenti. 2019. aasta Euroopa Parlamendi valimistel valiti ta tagasi, nagu ta valiti tagasi ka 2024. aasta Euroopa Parlamendi valimistel. Europarlamendis kuulub ta fraktsiooni "Renew Europe".
Nourished by Time

Nourished by Time (kodanikunimega Marcus Elliot Brown) on Ameerika laulja, laulukirjutaja ja plaadiprodutsent. 
Ta tegutseb Marylandi osariigis Baltimore'is. Tema looming põimib lo-fi sündipopi, post-punki ja 1990. aastate alguse R&amp;B-d. Ta saavutas kriitikute tähelepanu oma 2023. aasta debüütalbumiga "Erotic Probiotic 2" ja pälvis kohe ka Pitchforki muusikaajakirja parima uue tulija auhinna.
Guadalupe Victoria

Guadalupe Victoria (29. september 1786 – 21. märts 1843), sündinud José Miguel Ramón Adaucto Fernández y Félix, oli Mehhiko kindral ja poliitik, kes võitles Mehhiko iseseisvussõjas Hispaania vastu. Pärast 1824. aasta põhiseaduse vastuvõtmist valiti ta Mehhiko Ühendriikide esimeseks presidendiks.
Victoria sündis Nueva Vizcayas (tänapäeva Durango osariigis) ning lõpetas õigusteaduse erialal Colegio de San Ildefonso. Ta ühines iseseisvussõja puhkemisel iseseisvusliikumisega ning teenis kindral José María Morelose vägedes. Ta sai kiiresti üheks tuntumaks iseseisvuse eest võitlevaks kindraliks ning osales paljudes lahingutes. 1817. aastal Victoria väed hülgasid ta ning ta pidi end kuni 1821. aastani varjama. 1821 iseseisvusliikumine taaselustus Vicente Guerrero ja Agustín de Iturbide juhtimisel ning Victoria aitas seejärel taasvallutada Veracruzi.
Pärast keiser Agustín de Iturbide tagandamist ning Esimese Mehhiko Keisririigi vabariigiks muutmist sai Victoriast Mehhiko esimene president. Presidendina lõi ta diplomaatilised suhted Suurbritannia, Ameerika Ühendriikide, Kesk-Ameerika Föderaalse Vabariigi ja Suur-Colombiaga. Victoria käsul saadeti Mehhikost välja kõik seni veel riigis elavad hispaanlased. 1829. aastal andis ta presidendiameti üle Vicente Guerrerole. Guadalupe Victoria jäi 30 aastaks ainsaks Mehhiko presidendiks, kes teenis ametiaja ära täies pikkuses. 
Guadalupe Victoriat peetakse tänapäeval rahvuskangelaseks ning üheks populaarseimaks Mehhiko presidendiks. Tema auks on nimetatud paljud tänavad, koolid, lennujaamad ning linnad, sealhulgas Victoria de Durango ja Ciudad Victoria.
Kraljevo

Kraljevo (serbia kirillitsas Краљево) on linn Serbias, Raška ringkonna halduskeskus. Kraljevo asub Kesk-Serbias ajaloolises Šumadija piirkonnas Ibari jõe ja Zapadna Morava ühinemiskohas, Kragujevacist ligikaudu 37 km lõunaedelas.
13. sajandi alguses asus praeguse Kraljevo kohal Ruda Polja küla. Osmanite riigi võimu alla sattus asula aastatel 1458–1459. 15. sajandist alates oli asula tuntud Karanovaci nime all. Esimese Serbia ülestõusu ajal põletasid türklased 1813. aastal linna peaaegu täielikult maha. Teise Serbia ülestõusu järel vabnes linn Osmanite riigi võimu alt 1819. aastal. 19. sajandil leidis aset linna kiire majanduslik ja kultuuriline areng. Praeguse nime sai Kraljevo 1882. aastal, mil Milan Obrenović krooniti seal Serbia kuningaks. Aastatel 1949–1954 oli linna nimi Rankovićevo.
Namwon

Namwon (ka "Namwŏn"; ametlikult "Namwon-si", hangulis 남원시, hanjas 南原市) on linn Lõuna-Korea kirdeosas Põhja-Jeolla provintsis.
2019. aastal oli linnas 79 836 elanikku.
Naju

Naju (ka "Naju"; ametlikult "Naju-si", hangulis 나주시, hanjas 羅州市) on linn Lõuna-Korea kirdeosas Lõuna-Jeolla provintsis.
2019. aastal oli linnas 117 445 elanikku.
Veisehaigur

Veisehaigur ("Ardea ibis") on haigurlaste sugukonda kuuluv linnuliik.
"Ardea coromanda" loeti varem veisehaigru alamliigiks "Ardea ibis coromanda".
Välimus.
Veisehaigur on 46–56 cm pikk. Tiibade siruulatus on 88–96 cm. Kaalub 340–390 g. Isaslind on suurem kui emaslind.
Sulestik on peamiselt valge. Nokk, valjasriba ja silmad on kollased. Jalad on rohelised või mustad. Hundsulestikus on pealael, seljal ja kaela alaosal pikad punakaspruunid suled. Nokk, jalad ja silmad muutuvad punaseks, valjasriba roosaks.
Noorlinnud on valged või veidi hallikad ning nende jalad on tumedat värvi. Udusulis pojad on valged. Nokk on kollane ja veidi allapoole kõver. Jalad võivad olla helepruunid, beežid, kollakas- või oliivirohelised ja on eespoolt tumedamad kui tagant. Silmad on kollased.
Levik.
Veisehaigrud elavad Lõuna-Euroopas, Aafrikas ja Madagaskaril, Ameerikas ulatub nende levila Kanadast Põhja-Tšiili ja Kirde-Argentinani.
Eestis kohati veisehaigrut esimest korda 2018. aastal.
Elavad aasadel, soodes, riisipõldudel ja rohtlates, harva ka mere ääres ja metsades. Peruus Juníni piirkonnas on neid nähtud pesitsemas 4080 m kõrgusel merepinnast.
Toitumine.
Toituvad peamiselt putukatest ja koorikloomadest, kuid ka konnadest, kullestest, limustest, kaladest, sisalikest, väikestest lindudest ja närilistest.
Kesk-Aafrikas käivad metsa- ja rohtlapõlengute juures põgenevaid putukaid söömas.
Toitu otsides kõnnivad suurte imetajate, lindude või traktorite järel. Aafrikas järgnevad kahvripühvlitele, sebradele, elevantidele, ninasarvikutele, kaelkirjakutele, kannadele, vesivohludele ja jaanalindudele. Mujal järgnevad veistele, hirvedele, kapibaaradele, kaamelitele, hobustele, lammastele, kitsedele ja kurgedele.
Toituvad päeval. Tavaliselt toituvad paarikümnelinnulistes parvedes. Kui toitu on rohkem, võib parves olla sadu või isegi tuhandeid linde.
Pesitsemine.
Pesitsevad kolooniates, tihti koos teiste liikidega. Koloonia suurus varieerub mõnest kümnest paari tuhande linnuni, Aafrikas võib koloonias olla kuni 10 000 lindu. Pesitsevad puude otsas, võsas või roostikus. Pesa asub kuni 20 m kõrgusel. Pesa on 40 cm lai ja 12 cm sügav. Emaslind ehitab pesa isase toodud okstest ja pilliroost. Pesa ehitamiseks kulub 4–5 päeva.
Põhja-Ameerikas pesitsevad aprillist maini, Palearktises aprillist juulini, Aafrikas vihmaperioodil või kuiva perioodi alguses. Kurnas on 2–5 valget muna mõõtmetega 40,4–52,1 × 29,8–36,5 mm. Mune hauvad mõlemad vanemad 24 päeva. Pojad saavad lennuvõimeliseks 30 päeva vanuselt.
Looduslikud vaenlased.
Veisehaigru poegi söövad varaanid, varesed, sipelgad, kakud, kotkad, ööhaigrud ja pesukarud.
Premonstraadid

Premonstraadid ehk premonstraatlased ehk Prémontré ordu (ladina keeles "Candidus et Canonicus Ordo Praemonstratensis", lühend O.Praem./OPraem), ka norbertiinid (nimetus on kasutusel Briti saartel), on 12. sajandil Prantsusmaal asutatud regulaarkanoonikute ordu, mille liikmed järgivad Augustinuse reeglit.
Kirjeldus.
Ordu asutas 1120. aastal Norbert Xantenist (u 1080–1134, kanoniseeriti 1562. aastal ja austatakse pühakuna katoliku kirikus). Ordu esimene klooster asus Laoni lähedal Prémontrés, millest on tuletatud ka ordu nimi. Üsna tegevuse algul tekkis ka ordu naisharu.
Ordureegli kinnitas 1126. aastal paavst Honorius II (ametis 1124–1130). Ordu tegutseb autonoomsete kloostrite ühendusena.
Ordurüü on enamasti valge, võib esineda piirkondlikke erisusi. Premonstraatide vaimsus seab keskmesse liturgilise ja hingehoidliku tegevuse, eriti rõhutatakse pühendumist pühale liturgiale ("Cultus Eucharisticus") ja neitsi Maarjale ("Cultus Marianus"). Mõnes kloostris on eluviis kontemplatiivsem, mõnes teises väljapoole suunatum.
Himno nacional mexicano

"Himno nacional mexicano" on Mehhiko riigihümn. 
Hümni sõnad kirjutas luuletaja Francisco González Bocanegra ja muusika lõi Hispaania helilooja Jaime Nunó. Hümni esmaesitus toimus pidulikul tseremoonial 15. septembril 1854. aastal; siiski ei olnud selle levik ja esitamine ajalooliste asjaolude tõttu laialdane enne 20. sajandi algust ning see muudeti ametlikuks hümniks alles 1943. aastal. Alates 1984. aasta veebruarist reguleerib selle kasutamist Mehhiko Siseministeerium.
Hümni sõnad viitavad Mehhiko võitudele lahingutes, käsitlevad isamaa kaitset, rahva voorusi ja ohvreid, mida see endast kujutab. Originaalversioonis koosneb hümn kümnest salmist, ja selle esitus kestab veidi üle üheteistkümne ja poole minuti. 1943. aasta dekreet kinnitas ametliku versioonina ainult neli salmi ja refrääni, mille esitamiseks kulub ligi viis minutit ning lisaks kehtestati lühiversioon, mida kasutatakse liputseremooniate ja tsiviil- või sõjaliste tseremooniate ajal, koosnedes esimesest salmist ja refräänist nii alguses kui lõpus (muusikaline kestus umbes poolteist minutit).
Cuernavaca

Cuernavaca on Mehhikos asuva Morelose osariigi pealinn ja suurim linn.
2020. aastal elas seal 341 029 inimest. Linn asub umbes 65 km föderaalsest pealinnast Méxicost lõunas. Cuernavacat kutsutakse meeldiva kliima tõttu "igavese kevade linnaks". Cuernavacas elab ka suur hulk välismaalasi, sealhulgas suur hulk tudengeid, kes tulevad hispaania keelt õppima.
Cuernavaca on koos Chalcatzingoga tõenäoliselt üks kahest mesoameerika tsivilisatsiooni hällist.
Villahermosa

Villahermosa on Mehhiko Tabasco osariigi pealinn ja suurim linn. 2020. aasta rahvaloenduse järgi elas linnas 340 060 inimest, samas kui Villahermosa linnastu elanike koguarv oli 833 907. Linna läbib Grijalva jõgi.
Linn asutati 24. juunil 1564 (Ristija Johannese päev, millest tuleneb ka algne nimi) hispaanlase Diego de Quijada poolt. Koloniaalajastul kandis linn nime Villa Hermosa de San Juan Bautista ("Püha Ristija Johannese Ilus Linn"), kuid pärast Mehhiko revolutsiooni jäi kasutusele lihtsalt Villahermosa või Ciudad de Villahermosa.
Linnas leidub rohkelt loodusvarasid ning see toimib sõlmpunktina Mehhiko pealinna ja Kagu-Mehhiko tähtsamate linnade vahel. Villahermosast suunduvad maanteed Cancúni, Méridasse, Campechesse, Oaxacasse, Chetumali ja Ciudad del Carmeni.
Hongkongi-Zhuhai-Macau sild

Hongkongi-Zhuhai-Macau sild on 55 km pikkune sild-tunnel süsteem, mis koosneb kolmest vantsillast, merealusest tunnelist ja neljast tehissaarest. Selle ehitamine maksis 18,8 miljardit dollarit ning see on arvestatud püsima 120 aastat. Sild valmis 2018. aastal.
Sild ühendab Hongkongi Macau piirkonnaga ja Zhuhai linnaga üle Pärli Jõe suudme.
Pikkjalg-kogrits

Pikkjalg-kogrits ("Gyromitra venenata") on kottseente hulka kuuluv seeneliik.
Seen tuvastati DNA-sekveneeringu läbi Eestis aastal 2025 ja anti siis ka eestikeelne nimi.
Paavo Aitio

 
Paavo Johannes Aitio (14. juuli 1918 Turu – 1. juuni 1989 Turu) oli Soome poliitik, kes oli aastatel 1951–1977 Soome Rahvademokraatliku Liidu (SKDL) parlamendiliige, kahe valitsuse minister ning aastatel 1977–1985 Turu ja Pori lääni kuberner.
Tema vanemad olid puusepp Johannes Aitio ja Saima Elvira Rinne. Ta veetis oma nooruse Turus Nummi linnaosas. Ta jõudis oma karjääris G. E. Nylundi masinatehase filiaalijuhatajaks. Ta oli aastast 1945 abielus Irja Maria Kankarega, neile sündis kaks tütart.
Ta astus poliitikasse pärast Jätkusõda sotsiaaldemokraadina. 1945. aastal valiti ta Turu linnavolikokku ja -valitsusse. Järgmisel aastal liitus ta aga Soome Rahvademokraatliku Liiduga, alguses Soome Sotsialistliku Ühtsusparteiga ja aastal 1948 Soome Kommunistliku Parteiga. Ta töötas kogu oma karjääri peamiselt Soome Rahvademokraatlikus Liidus, seega oli Soome Kommunistliku Partei liikmesus ilmselt vaid formaalsus, mis pani aluse tema poliitilisele karjäärile. Ta valiti aastal 1951 Eduskunna liikmeks. Ta juhtis Soome Rahvademokraatliku Liidu volikogu aastatel 1955–1979. Ta sai tuntumaks, kui temast sai aastal 1959 Eduskunna asespiiker, asendades Toivo Kujalat, kes suri oma ametiaja keskel. Ta jäi presiidiumisse aastani 1968. Ta oli ka presidendivalimistel valijameheks 1950., 1956. ja 1968. aasta valimistel.
1960. aastatel oli ta valimistel saadud häälte arvu põhjal üks Soome Rahvademokraatliku Liidu populaarsemaid poliitikuid, mistõttu Soome Kommunistlik Partei andis talle reformisuunas rohkem ideoloogilist vabadust kui paljudele teistele. Ta oli Soome Rahvademokraatliku Liidu kandidaat 1962. aasta presidendivalimistel ja 1968. aasta valimistel sai ta Urho Kekkoneni valimisesindajana ligi 21 000 häält. Alates 1964. aastast sai ta uurida koostööd Soome Sotsiaaldemokraatliku Partei liikme Väinö Leskineni ja Maaliitu kuuluva Arvo Korsimoga, mis viis lõpuks rahvarinde valitsuse moodustamiseni pärast vasakpoolsete võitu 1966. aasta valimistel. Aitio ei liitunud veel selle valitsusega, kuid asus juhtima Rahvademokraatliku Liidu eduskunnarühma.
22. märtsist 1968 kuni 14. maini 1970 oli ta Mauno Koivisto esimeses valitsuses Soome transpordi- ja avalike tööde minister (ametinimetus muudeti 1. märtsil 1970 transpordiministriks). 30. novembrist 1975 kuni 29. septembrini 1976 oli ta Martti Miettuneni teises valitsuses Soome tööminister, viimases valitsuses oli tema poliitiline sekretär Jorma Hentilä. 1970. aastatel üritasid vasakpoolsed teda mitu korda Eduskunna spiikriks tuua, kuid parlamendi kodanlik enamus hääletas alati teiseks aseesimeheks Rahvusliku Koonderakonna liikme, kuigi Soome Rahvademokraatliku Liit oli aastatel 1972–1979 suuruselt teine ja Rahvuslik Koonderakond alles neljas partei.
Aastatel 1977–1985 oli ta Turu ja Pori lääni kuberner.
Teda paluti kandideerida ka 1982. aasta presidendivalimistel, kuid ta keeldus.
Data Matrix

Data Matrix on kahemõõtmeline (2D) vöötkood, mis koosneb valgetest ja mustadest ruutudest. 
See kood võimaldab salvestada teksti või numbrilisi andmeid väga väikesele pinnale. Sümbol on ruudukujuline või ristkülikukujuline ja seda ümbritseb kontrastne raamistik, mis lihtsustab koodi masinloetavust.
Sten Teppan

Sten Teppan (sündinud 3. jaanuaril 1978 Sadalas) on eesti raadioajakirjanik. 
1986 – 1993    Sadala Põhikool
1993 – 1996    Põltsamaa Ühisgümnaasium, kuldmedaliga
1999 – 2013    Tartu Ülikool, sotsiaal- ja haridusteaduskond, bakalaureuseõpe, eriala: ajakirjandus
2013 – 2015    Tartu Ülikool, Sotsiaal- ja haridusteaduskond,
magistriõpe, eriala: ajakirjandus, cum laude
1997 – 2000    AS Tartu Raadio, toimetaja, saatejuht
1999 – 2003    Sportnet OÜ, veebiuudiste toimetaja
2000 – 2013    Eesti Rahvusringhääling, Raadio 2, vastutav toimetaja, saatejuht
2001 – 2012    AS Kanal 2, Uued Uudised ja Reporter, päevatoimetaja-reporter
Alates 2014    Eesti Rahvusringhääling, Vikerraadio toimetaja, saatejuht, muusikajuht (alates sügis 2017)
https://www.vooremaa.ee/vikerraadio-muusikajuht-sten-teppan-keskendus-juba-noorena-ajakirjandusele/
Dəmiraparançay

Dəmiraparançay on jõgi Aserbaidžaanis.
See saab alguse Suur-Kaukasuse lõunanõlvalt, umbes 3850 meetri kõrguselt Kurtvedagi mäelt, ning voolab edelasse läbi Qəbələ rajooni keskosa. Jõgi jaguneb allavoolu kaheks haruks: üks suubub Türyançay jõkke ja teine Göyçay jõkke. Mõlemad kuuluvad Kura jõgikonda.
Dəmiraparançay on umbes 69 kilomeetrit pikk ja selle valgla pindala on 569 km².
Suurim jõe ääres paiknev asula on Qəbələ linn.
Frankeerimismasin

Frankeerimismasin on seade millega postmarkide käsitsi kinnitamise asemel saab lisada ümbrikutele frankotempli, mida kasutatakse postisaadetiste masspostitamisel.
Seade kannab ümbrikule järgmised maatriksjäljendid:
Kaasaegse frankeerimismasina lisafunktsioonid:
Frankeerimismasina kasutusevõtmise aluseks on lepingu sõlmimine mõne postiteenistus firmaga, mis võimaldab saadetud saadetiste eest arveldamist frankeerimismasina loenduri alusel. Loenduri ühendamine arvutivõrkku võimaldab jälgida saadetava posti mahtu päevas, nädalas või kuus. Täiustatud frankeerimismasinatel on ka sisseehitatud keerukad söötmissüsteemid, ümbrike sisestamine ja liimimisfunktsioonid.
Kevade tänav (Tõrva)

Kevade tänav on tänav Tõrvas.
Tänava varasemad nimed on Turu tänav, Konstantin Pätsi tänav (?) ja Nõukogude tänav.
Tänaval asub Tõrva raekoda.
Segafrankeerimine

Segafrankeerimine tähendab, et kui ühel ümbrikul on postmarke mitmelt riigilt või väljastajalt, või ühel riigil esineb mitu erinevat valuutat.
Kuna peaaegu kõik maailma riigid on kokku leppinud oma posti kättetoimetamises, on haruldane, et oleks vaja kasutada rohkem kui ühe päritoluriigi marke. Näiteks eurodes nomineeritud markide kasutamine koos enne euro kasutuselevõttu kasutusel olnud markidega. 
Sundse segafrankeerimise näide on Austria Anschluss annekteerimine Saksamaa poolt 1938. aastal. Seejärel, mitu kuud, kui Austria marke aktsepteeriti endiselt postikulude tasumiseks, pidid Saksamaale kirjavahetust saatvad austerlased ümbrikule lisaks kleepima Saksa marke.
Sellised kehtivad segafrankeerimised on haruldased ja kollektsionääride seas kõrgelt hinnatud.
Türyançay

Türyançay on jõgi Aserbaidžaanis.
See saab alguse Suur-Kaukasuse lõunanõlvalt, umbes 3680 meetri kõrguselt merepinnast, Qəbələ ja Oğuzi rajoonide piiril. Türyançay suubub Kura jõkke, mis on Aserbaidžaani suurim jõgi.
Jõe pikkus on 180 km, valgla pindala 1840 km².
Suurimad jõe ääres paiknevad asulad on Qəbələ, Oğuz, Agdaş ja Göyçay.
Jõulusõim

Jõulusõim on Uues testamendis vahendatud Kristuse sündimise loo kujutamine inimeste, inglite ja loomade skulptuuride kompositsiooniga, mille keskmes on vastsündinud Kristus sõimes. Jõulusõim seatakse kirikus või kiriku lähedal üles enamasti advendiajal ja seda täiendatakse skulptuuridega pühadetsükli jooksul.
Jõulusõim on katoliiklik traditsioon, kuid uuemal ajal on jõulusõimesid seatud üles ka luteri kirikutes, sealhulgas Eestis. 
Kirjeldus.
Kompositsiooni keskmes on Kristus vastsündinuna loomade sõime tehtud asemel. Sellest elemendist ongi "pars pro toto" põhimõttel tuletatud terve kolmemõõtmelise kompositsiooni nimetus. Sõime ääres on Maarja ja Joosep. Enamasti on nende ümber ja kohal osaliselt avatud laudahoone või koobas (viimatinimetatu on seotud idakiriku traditsiooniga), kus Kristus pärimuse järgi sündis, ja sageli ümbritseb seda stseeni makett maastikust, mis peab kujutama Petlemma ümbrust selle sündmuse ajal. Maastik ja figuurid ei pruugi olla kujutatud ajalooliselt tõepäraste idamaiste tunnustega, vaid võivad kujutada kohalike kirikuskäijate kodumaad. Nii võib maastik sarnaneda Alpidele, Provence'ile või Itaaliale omase maastikuga. 
Jõulusõimes võivad olla üksnes Jeesus, Maarja ja Joosep lauta või koobast kujutavas taustas, inglid ja karjased vaid mõne üksiku kujuna lihtsamate sõimede puhul, kuid suuremad ja keerukamad jõulusõimed võivad kujutada paljusid stseene jõululoost alates advendist kuni kolmekuningapäevani, sageli on neis sõimedes lisaks piiblis mainitud peategelastele paigutatud ümbritsevasse maastikku arvukalt olmelisi kõrvaltegelasi, igast seisusest inimesi ja eri loomi piirkonna igapäevaelust.
Jõulude ajal võib jõulusõimi leida kirikutes, kogudusehoonetes, koolides, poodide vaateakendel. Jõulusõimede tegemine jõulukaunistusena kodudes on turismi kasvu tõttu muutunud tavalisemaks: paljud sõimed pärinevad katoliku traditsiooniga maadest nagu Itaalia, Hispaania või Ladina-Ameerika. Sõimekujusid müüakse komplektidena ja üksikult, nii et neid saab pikema aja jooksul koguda. Figuurid võivad olla valmistatud puidust, paberimassist, vatist, savist, kipsist, tekstiilist või paberist.
Ajaloost.
On teada, et juba kõrg- ja hiliskeskajal kasutati skulptuurigruppe ja lavastusi pühakirja ilmestamiseks. Ühe arvamuse kohaselt algatas jõulusõime traditsiooni Assisi Franciscus, kes 1223. aastal taaslavastas jõulusõime stseeni inimtegelastega, et tuletada inimestele meelde jõulupühade usulist tähendust. Hiljem tekkis komme kasutada jõulusõimede kujundamisel nukkusid või kujukesi.
Esimene tänapäevases tähenduses arvatakse olevat jõulustseeni figuuridest seade, mille jesuiidid 1562. aastal seadsid oma kirikusse Prahas. Eriti vastureformatsiooni ajal kasutasid ja arendasid jõulusõime jesuiitide, serviitide ja frantsisklaste ordud.
Ago Kalde

Ago Kalde (29. detsember 1945 – 21. august 2025) oli eesti võrkpallur, võrkpallitreener ja sporditegelane.
Ta lõpetas 1964. aastal Tallinna 10. keskkooli ja 1969. aastal Tallinna Pedagoogilise Instituudi kehakultuuriteaduskonna. Võrkpalliga alustas Kalde 1961. aastal Ivar Andrelleri treeningurühmas.
Sportlaskarjääri jooksul mängis ta aastatel 1964–1969 Tallinna Pedagoogilise Instituudi meeskonnas ning 1969–1971 Tallinna Kalevis. 1971. aastal tuli ta Eesti meistriks ja võitis Eesti karika nii 1969. kui ka 1971. aastal.
Pärast mängijakarjääri tegutses Kalde aastatel 1971–1977 võrkpallitreenerina Tallinna Kalevis. Ta juhendas Eesti naiskonda 1971. ja 1975. aasta rahvaste spartakiaadidel ning 1977. aasta üleliidulistel noorsoomängudel. Samuti treenis ta Kalevi ja Flora naiskondi Eesti ja Nõukogude Liidu meistrivõistlustel.
Aastatel 1977–1984 oli Kalde Kalevi Tallinna linnanõukogu esimees ning seejärel, 1984–1989, Kalevi Spordihalli direktor. Aastatel 1989–2000 töötas ta Tallinna Linnahalli direktorina ning 2004–2018 OÜ TTÜ Sport tegevdirektorina.
Ta kuulus aktiivselt spordijuhtimisse: tegutses 1982–1992 ja 1996–2002 Kalevi presiidiumi ja juhatuse liikmena ning oli aastatel 1989–1991 ka Eesti Võrkpalliföderatsiooni presiidiumi liige.
Egretta

Egretta on haigurlaste sugukonda kuuluv lindude perekond.
Perekonda kuulub 13 liiki:
Siidhaigur on Eestis eksikülaline.
Anton Taamal

Anton Taamal (ka Thamal, Tamla; 22. jaanuar 1912 Gatšina – 2. oktoober 1992 Tallinn) oli Eesti laevakapten, leiutaja ja ehtekunstnik.
Sündinud Peterburis eesti-vene segaperekonda, jõudis ta pärast Vabadussõja lõppu esmakordselt Eestisse, kus ema leidis koha vene keele õpetajana, ent tehasetöölisest isal oli raskusi püsiva töökoha leidmisega ning ta suri vanglas pärast korduvat süüdimõistmist erinevates korrarikkumistes. Isa vangistuse tõttu nime Tamlast Taamaliks muutnud Anton asus pärast gümnaasiumi lõpetamist õppima Riigi Tööstuskoolis, kust siirdus tööle laevamehaanikuna. 
Teise maailmasõja ajal elas Taamal Vladivostokis ja tõenäoliselt töötas sealses sadamas. Pärast Eestisse naasmist 1950ndate alguses alustas kaptenina kalatraaleritel Riiklikus Kalapüügi Trustis, mis muutis hiljem nime ENSV Heeringapüügivalitsusesks (vt Eesti Kalatööstus). Taamal elas samal tänaval ja sõbrunes kirjanik Hans Leberechtiga, kelle romaanis „Kaptenid“ esineva insener Kopli tegelaskuju prototüübina on nähtud Taamalit, kes on mitme nõukogude aegse leiutise autor. Neist on tootmisse läinud mh nõukogude SRT tüüpi kalatraaleri jaoks loodud survepress (1958) traalvõrgu puhastamiseks. Lühikene abielu (1953–1955) Leningradi baleriini Irina Snežnajaga lahutati Taamali „amoraalse ja nõukogude kodanikule ebasobiva käitumise tõttu“. 
Taamali disainitud ja valmistatud terasest, keraamikast ja klaashelmestest käsitööehteid, peamiselt meeste kaela- ja käekeesid, müüdi kuuekümnendate lõpu hipiliikumise ajal Londonis, peamiselt Soho kunstikauplustes. 
Plymouthi sadamas järjekordse partii üleandmisel pidasid julgeolekuorganid Taamali kinni ning pärast süüdistusi ebaseaduslikus spekulatsioonis pensioneerus ta 1972. aastal tootmiskoondisest Ookean. Tõenäolisest õnnestus tal vangistust ja karmimat karistust vältida suhete tõttu partei kõrgema juhtkonnaga. Elu lõpuni elas Taamal tagasitõmbunult Mustamäel.
Flume

Harley Edward Streten (sündinud 5. november 1991), esinejanimega Flume, on Austraalia muusik, DJ ja plaadiprodutsent. Teda peetakse "future bass"'i pioneeriks, kes aitas žanrit populariseerida. Tema debüütalbum "Flume", mis ilmus 2012. aastal sai palju positiivset tagasisidet, jõudes ARIA albumite edetabeli tippu ning saades Austraalias topeltplaatina-staatuse.
Hammer Sport AG

Hammer Sport AG on Saksa spordikaupade tootja. Neu-Ulmis asuv ettevõte on üks juhtivaid rahvusvahelisi koduse treeningu seadmete tootjaid. Hammer Sport pakub koduseks kasutamiseks mõeldud ning samuti professionaalseid trenažööre. Hammeri tootevalikus on nii kardioseadmeid (jooksulindid, velotrenažöörid, sõudeergomeetrid) kui ka jõutrenažöörid. Peamised kaubamärgid on Hammer ja Finnlo. Ettevõttele kuuluvad ka kaubamärgid Hammer Boxing ja Hammer Home of Hoops. Ettevõtte keskendub innovaatiliste ja kõrgetasemeliste spordiseadmete arendamisele. 
Hammer Sport on esindatud enam kui 60 riigis, pakkudes üle 600 erineva toote ning haldab 16 kauplust Saksamaal ja Šveitsis.
Ajalugu.
Heinrich Hammer Hammeri pereettevõtte ajalugu algab 1900. aastal Lõuna-Saksamaal, kui Heinrich Hammer ja tema abikaasa võtsid üle tema vanemate saekaatri Erbachis Baden-Württembergis.
Kuid ettevõte ei piirdunud ainult laudade ja käepidemete valmistamisega. Kümme aastat hiljem tootis ettevõte lisaks redelkärudele ja kelkudele ka täispuidust lõigatud ja auru all painutatud tennisereketeid, samuti suuski. Paraku sundis Teine maailmasõda ajutiselt tootmise seisma jätma.
Peamised tootekategooriad.
Hammer Sport AG toodab tänapäeval väga laia valikut kodus kasutamiseks mõeldud trenažööre ja fitnessitooteid. Peamised tootekategooriad on järgmised:
Yuxarı Baş

Yuxarı Baş on linnaosa Şəki linnas Aserbaidžaanis. See on vanalinna vanim ja väärtuslikem osa, mis kuulub 1958. aastal loodud Yuxarı Başi ajaloo- ja arhitektuurikaitseala koosseisu. Tegemist on ühe esimese säärase kaitsealaga Aserbaidžaanis, mis hõlmab lisaks arhitektuurimälestistele ka piirkonna ajaloolist tänavavõrku, loodusmaastikku ja kultuurilist keskkonda.
See paikneb mäenõlval Kişi jõe orus ning kujunes sajandite jooksul välja tänu linna soodsale asukohale siiditee ääres.
Yuxarı Başis asuvad mitmed olulised ajaloolised hooned ja rajatised, sealhulgas Şəki khaanipalee, karavanseraid, traditsioonilised elamud, mošeed, käsitööliste töökojad ja munakiviteed.
Piirkonnale on iseloomulik traditsiooniline arhitektuur: kivimüürid, puidust rõdud, värvilised klaasaknad ja rikkalikult kaunistatud fassaadid.
Tänu oma autentsusele ja ajaloolisele väärtusele kanti Yuxarı Baş koos khaanipaleega 2019. aastal UNESCO maailmapärandi nimistusse.
Teyana Taylor

Teyana Me Shay Jacqueli Taylor (sündinud 10. detsember 1990) on Ameerika laulja, laulukirjutaja, näitleja, modell, tantsija, koreograaf ja muusikavideo režissöör. Pärast Beyoncé 2006. aasta singli "Ring the Alarm" muusikavideole koreograafia tegemist sõlmis ta plaadilepingu Neptunesi firmaga Star Trak Entertainmentiga. Enne oma debüütsingli "Google Me" ilmumist 2008. aastal tegi Taylor kaasa MTV saates "My Super Sweet 16". Laiema tähelepanu pälvis ta 2010. aastal, kui andis taustavokaalid Kanye Westi lugudele "Dark Fantasy" ja "Hell of a Life", mis ilmusid Westi albumil "My Beautiful Dark Twisted Fantasy""". Kaks aastat hiljem lahkus ta Star Traki plaadifirmast ning liitus Kanye Westi GOOD Music plaadifirmaga.
Ta tegi kaasa GOOD Music'i kogumikalbumil "Cruel Summer" (2012), mis jõudis Billboard 200 edetabelis teisele kohale. Tema debüütalbum „VII” (2014) sai positiivset tagasisidet ning jõudis Billboard 200 edetabelis 20 parima hulka nagu ka tema teine album „K.T.S.E.” (2018), millel olev laul "Gonna Love Me" sai Ameerika Fonogrammitootjate Liidu poolt plaatina-staatuse. Taylori kolmas album "The Album" (2020) jõudis Billboardi edetabelis esikümnesse.
Dirke

Dirke (vanakreeka Δίρκη) on vanakreeka mütoloogias esinenud Teeba kuninganna ja Lykose abikaasa.
Dirke on oma nime saanud Teebast läbi voolanud jõelt. Ta omab kreeka mütoloogias lisaks inimrollile ka pooljumalikku (nümfi) rolli. Tema isa oli (Euripidese järgi) jõejumal Acheloos.
Elulugu.
Olles Lykose abikaasa, tõusis Dirke koos oma abikaasaga riigi tippu, kui too Labdakose surma järel Teeba etteotsa tõusis. Oma eluajal jumaldas ta teistest jumalatest rohkem veinijumal Dionysost.
Mütoloogias kerkis Dirke esile pärast seda, kui Lykos sundis Teebasse naasma (Zeusist rasedaks jäämise tõttu) Sikyonisse pagenud Antiope. Valitsejapaar kohtles Antiopet julmalt ja ta veetis aastaid Teeba vangipõlves. Eriti kiuslikuna on iseloomustatud Dirket, seda tõenäoliselt kahtlusest, et Lykos magas Antiopega, millele mõned allikad viitavad.
Pärast aastaid kannatamist põgenes Antiope pimedast vangikongist, kuhu Dirke ta oli visanud, Kithaironisse. Sealt edasi on Dirke elust mitu versiooni: ühe järgi tuli ka Dirke Kithaironisse Dionysose festivalile, kus nägi põgenenud vangi. Ta käskis kahel karjusel, Amphionil ja Zethosel, vang kinni võtta ja härja sarvede külge siduda. Karjused oleks seda teinud, kuid nende kasuisa tundis Antiope ära ja ütles poistele, et tegemist on nende emaga. Teise versiooni järgi otsustasid karjused pärast oma ema Antiopega kohtumist Teeba üle võtta ja nad said Dirke kätte alles pärast linna vallutamist.
Mõlemal juhul hukkus Dirke samamoodi: Amphion ja Zethos sidusid Dirke juukseid pidi taltsutamata härja sarvede otsa ja härg loopis teda ringi, kuni naine suri. Tegemist oli kaksikute kättemaksuga ema väärkohtlemise eest. Tema sodiks loobitud keha visati allikasse, mis jäi kandma tema nime.
Kunstis.
Dirke on vanakreeka mütoloogiast eriti tuntud oma surmajutustuse tõttu. Mitmed autorid on valmistanud loost inspireeritud maale, freskosid ja skulptuure.
Earl Sweatshirt

Thebe Neruda Kgositsile (sündinud 24. veebruar 1994), esinejanimega Earl Sweatshirt, on Lõuna-Aafrika päritolu Ameerika räppar ja plaadiprodutsent. Kui Kgositsile 2008. aastal räppima hakkas oli ta algselt tuntud varjunime all Sly Tendencies, kuid ta muutis oma nime ära, kui Tyler, the Creator kutsus ta 2009. aasta lõpus oma alternatiivsesse hiphopi kollektiivi Odd Future. Ta on Lõuna-Aafrika poliitilise poeedi Keorapetse Kgositsile poeg.
Chapala järv

Chapala järv (hispaania keeles "Lago de Chapala") on Mehhiko suurim mageveejärv alates Texcoco järve kuivamisest 17. sajandi alguses.
See asub Jalisco ja Michoacáni osariikides. Järve pindala on 1112 km², millest 86% asub Jalisco territooriumil.
Chapala järv on Guadalajara suurlinnapiirkonna peamine joogiveeallikas, varustades linna umbes 60% ulatuses vajamineva veega. Veebruaris 2009 kuulutati Chapala järv Ramsari alaks.
David Corenswet

David Packard Corenswet (sündinud 8. juulil 1993) on Ameerika näitleja. Pärast Juilliardi ülikooli lõpetamist 2016. aastal hakkas ta näitlema telesarjades, näiteks "Kaardimajas", Netflixi sarjades "The Politician" (2019–2020) ja "Hollywood" (2020). 2022. aastal mängis ta filmides "Look Both Ways" ja "Pearl" ning HBO minisarjas "We Own This City". Tema suurimaks rolliks on olnud nimikangelase kehastamine James Gunni DC universumi filmis "Superman" (2025). 
Isiklikku.
2023. aasta märtsis abiellus Corenswet Julia Warneriga. Neil sündis 2024. aastal tütar.
Burj Rāyiz

Burj Rāyiz (araabia برج رايز; inglise keeles "The Rise Tower") on kavandatav üüratukõrge pilvelõhkuja, mida oldakse valmis tarindama Saudi Araabia pealinna Ar-Riyāḑi. Idee järgi kõrguks see vähemalt 2 km üle maapinna. Ehitisest saaks visionääride kavandatava megaprojekti raames keskne maamärk futuristlikkus linnakus "The North Pole".
Trafalgari neem

Trafalgari neem on neem Hispaanias Pürenee poolsaare lõunaosas, Atlandi ookeani rannikul Gibraltari väina lähedal.
Aastal 1805 toimus selle neeme lähedal ajalooline Trafalgari lahing, milles Suurbritannia laevastik admiral Horatio Nelsoni juhtimisel alistas Prantsuse-Hispaania ühendväed.
Jaanus Prükk

Jaanus Prükk oli Kauksi Põhikooli viimane direktor.
2009. aasta NHL-i draft

2009. aasta NHL-i draft oli 47. NHL-i draft. See toimus 26.–27. juunil 2009 Montréalis Bell Centreis.
Esimesed kolm valikut olid John Tavares (kelle valis New York Islanders), Victor Hedman (kelle valis Tampa Bay Lightning) ja Matt Duchene (kelle valis Colorado Avalanche).
Tantsuhaigur

Tantsuhaigur ("Egretta rufescens") on haigurlaste sugukonda kuuluv linnuliik.
Välimus.
Tantsuhaigur on 66–81 cm pikk. Tiibade siruulatus on 117 cm. Kaalub 700–850 g. Isaslind on suurem kui emaslind.
Tantsuhaigrul on kaks värvusvormi. Tumedate lindude pea ja kael on pruunid ning selg, tiivad, saba ja kõht on sinakashallid. Heledate lindude sulestik on üleni valge. Nokaots on tume, nokatüvik on roosa. Silmad on kollased. Jalad on sinakasmustad või mustad.
Texases on valgeid tantsuhaigruid 5–12%, Lõuna-Floridas 15–20%, Kuubal 50% ja Bahamal 90%. Tumedatel lindudel on mõnikord valgeid laike, tavaliselt lennusuled. Ei ole teada, et valgel värvusvormil esineks tumedate laikudega isendeid.
Tumeda vormi noorlinnud on hallikaspruunid, alapool on heledam. Nokk on must või pruun, nokatüvik on heledam. Heleda värvusvormi noorlinnud on üleni valged.
Alamliigid ja levik.
Liigil on kaks alamliiki:
Tantsuhaigruid võib tavaliselt kohata rannikul madalas vees. Sisemaal käivad nad harva. Pesitsevad saartel ja mangroovides.
Toitumine.
Toituvad peamiselt väikestest kaladest, kuid ka konnadest, kullestest ja koorikloomadest.
Toituvad üksi. Kõnnivad kiiresti või jooksevad saaklooma järel.
Pesitsemine.
Pesitsevad kolooniates koos teiste haigurlaste, iibislaste ja kormoranlastega. Pesa võib asuda puu otsas või maapinnal. Pesa on ehitatud okstest ja vooderdatud rohuga.
Floridas pesitsevad veebruarist aprillini, Texases märtsist juunini, Mehhikos suvel. Kurnas on 2–4 rohekassinist muna mõõtmetega 46,5–55,6 × 34,6–41,7 mm. Haudeperiood kestab 26 päeva. Pojad saavad lennuvõimeliseks 45 päeva vanuselt.
Looduslikud vaenlased.
Tantsuhaigru mune ja poegi söövad pesukarud, koiotid, varesed, händturpialid ja kotkad.
Reopalu sild

Reopalu sild on sild Pärnu–Rakvere–Sõmeru tee Paide lähedal Paide ja Türi vahel.
Gaza kubernerkond

Gaza kubernerkond (araabia keeles محافظة غزة, "muḩāfaz̧at Ghazzah"; ka "Assa kubernerkond") on üks 16-st Palestiina kubernerkonnast. See asub Gaza sektori keskosas. Juriidiliselt kuulub Gaza Palestiinale, kuid tegelikkuses on see suuremas osas äärmusrühmituse Ḩamās kontrolli all. Väiksemat osa, õhuruumi, piiri Iisraeliga ja merealasid kontrollib Iisrael. Palestiina statistikaameti andmetel elas aastal 2006 Gaza kubernerkonnas 505 700 inimest. 2006. aasta parlamendivalimistel võitis kõik Gaza kubernerkonna kohad Ḩamās. Aastal 2017 elas kubernerkonnas 652 597 inimest.
Kubernerkonda kuulub üks linn, kolm väiksemat asulat ja mitu põgenikelaagrit.
Pervomaisk (Mõkolajivi oblast)

Pervomaisk (ukraina keeles Первомайськ) on linn Ukrainas Mõkolajivi oblastis, Pervomaiski rajooni keskus.
Linn asub Lõuna-Bugi ääres.
Pervomaisk moodustati 1919. aastal Holta (Голта), Bohopili (Богопіль) ja Olviopoli (Ольвіополь) asula liitmise teel.
Teaduse teedelt

"Teaduse teedelt" oli kirjastuses Eesti Riiklik Kirjastus aastail 1960–1968 välja antud populaarteaduslike raamatute sari. Kokku ilmus sarjas 22 köidet.
Sarjast välja jäänud raamat.
Algselt sarja koosseisus ilmuma pidanud 1 raamat ilmus siiski eraldi:
Sombr

Shane Michael Boose (sündinud 5. juuli 2005), esinejanimega Sombr, on Ameerika laulja, laulukirjutaja ja produtsent. Tema debüütsingel "Nothing Left to Say" ilmus 2021. aastal ja esimene EP "In Another Life" ilmus 2023. aastal.
2025. aastal kogus Sombr sotsiaalmeediakeskkonnas TikTok populaarsust oma singlitega "Back to Friends" ja "Undressed", millest said tema läbimurdehitid. Mõlemad lood jõudsid ka Billboard Hot 100 edetabelis 40 parima hulka. Ka teistes riikides on mõlemad laulud saavutanud märkimisväärset edu, sealhulgas Austraalias, Iirimaal, Uus-Meremaal, Norras, Rootsis ja Ühendkuningriigis. Tema debüütalbum "I Barely Know Her", millel on ka lood "Back to Friends" ja "Undressed", ilmus 22. augustil 2025.
Offset

Kiari Kendrell Cephus (sündinud 14. detsember 1991), esinejanimega Offset, on Ameerika räppar. Ta sai tuntuks räppides Atlantast pärit hiphopansamblis Migos. Bänd moodustati 2008. aastal koos teiste räpparite Quavo ja Takeoffiga. Ansambel andis välja neli edukat albumit – "Yung Rich Nation" (2015), "Culture" (2017), "Culture II" (2018) ja "Culture III" (2021). Hiphop-trio läks 2023. aastal laiali.
Sukeldatud tunnel

Sukeldatud tunnel on sektsioonidest koosnev merealune tunnel, sektsioonid ujutatakse tunneli lõppu, sukeldatakse ja ühendatakse tunneliga. Sektsioonid võivad olla terasest või raudbetoonist.
Kõige sügavam sukeldatud tunnel on Marmaray tunnel Bosporuse väina all, mis on 60 meetri sügavusel, kuid selle sukeldatud osa pikkus on ainult 1,4 km. Kõige pikem sukeldatud tunnel on ehitatav 18 km pikkune Fehmarni väina tunnel, mis on 40 m sügavusel. Ka Hongkongi-Zhuhai-Macau silla ja Sundi silla koosseisus on "sukeldatud tunnel".
Martti Niskala

Martti Alfred Niskala (27. jaanuar 1911 Haukipudas, Oulu lään – 4. november 1984) oli Soome minister ja Soome Riikliku Ehitusnõukogu peadirektor. Ta lõpetas aastal 1935 kõrgkooli diplomeeritud insenerina.
Ta töötas Pohjolan Voima Oy töödejuhatajana (1945–1950), Typpi Oy ehitusjuhina (1950–1952), Neste Oy ehitusjuhina kahel korral (1951–1953 ja 1957–1961) ning Ühendatud Paberivabrikute Kaipola tehase ehitusjuhina (1952–1954). Aastatel 1961–1976 oli ta Soome Riikliku Avalike Tööde Nõukogu peadirektor.
Aastatel 1957–1961 oli ta Maapiirkondade Keskse Ehitusameti tegevdirektor.
Ta oli 18. detsembrist 1963 kuni 12. septembrini 1964 Soome Transpordi- ja avalike tööde minister (Reino Lehto valitsuses). Teistkordselt oli ta Soome Transpordiminister 14. maist 1970 kuni 15. juulini Teuvo Aura esimeses valitsuses.
Sambapühak

Sambapühak ehk stüliit (kreeka στυλίτης "stylitēs" sõnast στῦλος "stȳlos" 'sammas'), ka sambnik või sambur, oli kristlik askeet, kes seisis pikki perioode kõrge samba otsas paastudes ja palvetades. Sambapühakud olid eluaegse pühendumuse järgijad, kuid on teada, et mõned neist tegutsesid preestritena ja mõned lahkusid sambalt piiskopiks valimisel.
Sambapühakud järgisid kolme liiki askeesi: alaline elamine ühes kohas, kodutus ja seismine. Sambaid oli eri kõrguses, kolmest meetrist palju kõrgemateni. Samba tipus oli horisontaalne plaat, mille suurus lubas erakul end rahus välja sirutada, kuid mõni pühak seisis järjepanu väga pikalt puhkamata. Allakukkumise eest kaitses rinnatis. Enamasti puudus vari vihma ja päikesepaiste eest, ehkki vahel võis pühaku pea kohal olla väike katus.
Toidu ja armulaua andmise jaoks erakule kasutati redelit. Alates 6. sajandist võidi mõni sambapühak ordineerida preestriks. Mõned erakud ei lahkunud sambalt kunagi, mõned võisid seda teha mõnel olulisel põhjusel, näiteks tagakiusamiste ajal või piiskopiametisse valimisel.
Ajaloost.
Sambapühakud olid eriti levinud Bütsantsi impeeriumis Süüria ja Palestiina provintsides 5. ja 6. sajandil. Tava hääbus umbes mongolite sissetungi ajal 13. sajandil. Viimased teadaolevad sambapühakluse juhtumid pärinevad 19. sajandi Gruusiast ja Rumeeniast.
Traditsioon pärineb Süüriast. Sambapühakluse rajaja ja kuulsaim esindaja oli Siimeon Sambnik vanem. Väidetavalt elas ta 30 aastat Antiookia lähedal sambal ja oli laialt tuntud mõjukas jutlustaja. Tema samba ümber püstitatud kirikute kompleks, Püha Siimeon Sambniku kirik, on varemetena tänapäevani säilinud.
Sambapühakuid.
Ajaloost on teada ligikaudu 150 sambapühakut, kellest tuntumad on
Mitut Kreeka ja Lähis-Ida sambapühakut nimetab Johannes Moschuse (suri 619) "Pratum spirituale". Teateid on sellest, et sambapühakute hulgas oli ka naisi. Teada on üheksa sambapühakut, kes valiti piiskoppideks. Kaks Süüria õigeusu kiriku patriarhi olid enne piiskopiametisse valimist sambapühakud.
Sambapühaklus ei jõudnud läänekristlusse. Toursi Gregorius nimetab siiski oma 6. sajandi lõpul loodud teoses "Historia Francorum" kohtumist püha Wulflaicusega, Yvoi (Carignani lähedal Ardennides) diakoniga, kes tegi katset elada samba tipus, kust aga kirikujuhid ta peatselt lahkuma sundisid.
Grand Power K100

Grand Power K100 on Slovakkia poolautomaatpüstol. See kasutab moona 9×19mm Parabellum või 9×18mm Makarov. K100 konstrueeriti 1990. aastate keskel Slovenská Ľupčas.
Reino Lehto

Reino Ragnar Lehto (aastani 1901 Lagerlund; 2. mai 1898 Turu – 13. juuli 1966 Helsingi) oli Soome jurist ja riigiteenistuja. Ta oli 18. detsembrist 1963 kuni 12. septembrini 1964 Soome peaminister. Ta oli aastatel 1964–1966 ka Uusimaa lääni kuberner. Minister Sakari Lehto oli tema poeg.
Ta lõpetas Turu Klassilise Lütseumi 1917. aastal. Ta omandas õigusteaduse kraadi 1921. aastal. Kohtuniku asetäitjaks määrati ta 1924. aastal. Lehtost sai õigusteaduse kandidaat 1934. aastal ja litsentsiaat 1948. aastal.
Algselt töötas ta aastatel 1922–1932 juristina. Aastatel 1933–1934 oli ta õiguskantsleri noorem sekretär ja aastatel 1934–1936 Helsingi esimene linnafiskaal. Pärast seda oli ta 28 aastat (1936–1964) kaubandus- ja tööstusministeeriumi kantseleiülem ja haldusnõunik.
Oma karjääri jooksul oli ta ka SOTEVA peasekretär (1944–1948), Neste Oy nõukogu esimees (1948–1966), Valmet Oy nõukogu esimees (1951–1966), Rego Oy juhatuse esimees (1953–1966), Tesvisioni nõukogu esimees (1959–1963) ja Merikiito Oy esimees (1960–1966).
Ta oli viimane 19. sajandil sündinud Soome peaminister.